Анзорей жылэм сымаджэщ щаухуэ
Анзорей жылэм щаухуэ гъуэлъыпIи 120-рэ зыщIэхуэн сымаджэщ. Абы медицинэ дэIэпыкъуныгъэхэр щагъуэтыфынущ районым ис псоми, поликлиникэм махуэм цIыхуи 150-м Iуэхутхьэбзэхэр щыхуащIэфынущ. IэщIагъэлIхэм къызэрыхагъэщымкIэ, цIыху мин 28-рэ щыпсэу районым дежкIэ ар фIы дыдэщ.
ЩIэуэ яухуэ сымаджэщым сом мелуан 606,2-рэ токIуадэ, а мылъкур республикэ бюджетым къыхэкIащ.
Сымаджэщым операцэ щащI пэшу тIу хэтынущ, МРТ Iэмэпсымэр зыщIэтыну пэш щхьэхуэ ягъэхьэзыр. Унэм и блынхэм хуабэр яIыгъыу, и лъэгухэм Iэуэлъауэ ямыщIу щытын папщIэ иджырей ухуэныгъэ материал нэхъыфIхэр къагъэсэбэп. Сымаджэщыр ухуэным хухаха мылъкум хохьэ ар сыт и лъэныкъуэкIи зыхуеину хьэпшыпхэмкIэ, IэмэпсымэхэмкIэ къызэгъэпэщыным текIуэдэнури.
Абы и пщIантIэм дэтынущ сымаджэщыр щхьэхуэу къэзыгъэхуабэ котельнэ, екIуэлIэну псыр къызыхэкIыну чэщанэ, шхапIэм папщIэ хадэхэкIхэр зыщIэлъыну хъумапIэ. Апхуэдэу я мурадщ сымаджэщым и лэжьакIуэхэм папщIэ унэхэр яухуэну.
ГуIэтыж Залинэ.
